เตือนทำบัญชีเดียว แจ้งเลขผู้เสียภาษี
ผู้ประกอบการแห่ทำบัญชีเดียวแล้วกว่า 4 แสนราย&#8203; สรรพากรเตือนระบุเลขผู้เสียภาษี
19 มี.ค. 2559

ผู้ประกอบการแห่ทำบัญชีเดียวแล้วกว่า 4 แสนราย​ สรรพากรเตือนระบุเลขผู้เสียภาษี
นายสมชาย แสงรัตนมณีเดช รองอธิบดีกรมสรรพากร ในฐานะโฆษกกรมสรรพากร เปิดเผยว่า ปัจจุบันมีผู้ประกอบการจำนวนมากได้จดแจ้งเป็นผู้ประกอบการจัดทำบัญชีและงบการเงินให้สอดคล้องกับสภาพที่แท้จริงของกิจการ (บัญชีชุดเดียว) จำนวนเกินกว่า 4 แสนราย โดยในจำนวนนี้มีผู้ประกอบการขนาดกลางและขนาดย่อม (เอสเอ็มอี) จำนวนมากสอบถามเกี่ยวกับการระบุเลขประจำตัวผู้เสียภาษีอากรของผู้ซื้อสินค้า หรือผู้รับบริการในใบกำกับภาษีแบบเต็มรูป
นายสมชาย กล่าวว่า เพื่อให้เกิดความเข้าใจที่ถูกต้อง กรมจึงขอชี้แจงว่าผู้ขายสินค้าหรือผู้ให้บริการที่จดทะเบียนภาษีมูลค่าเพิ่มต้องระบุเลขประจำตัว ผู้เสียภาษีของผู้ซื้อสินค้า หรือผู้รับบริการไว้ในใบกำกับภาษีแบบเต็มรูป หากผู้ซื้อสินค้าหรือผู้รับบริการนั้นได้จดทะเบียนภาษีมูลค่าเพิ่ม แต่ถ้าผู้ซื้อสินค้าหรือผู้รับบริการไม่ได้จดทะเบียนภาษีมูลค่าเพิ่ม ก็ไม่จำต้องระบุเลขประจำตัวผู้เสียภาษีอากรกฎหมายแต่อย่างใด
นอกจากนี้ หากผู้ซื้อสินค้าหรือผู้รับบริการมิได้แจ้งรายการเลขประจำตัวผู้เสียภาษีอากรและรายการสถานประกอบการดังกล่าว และได้รับใบกำกับภาษีแบบเต็มรูป ซึ่งไม่มีรายการดังกล่าวนั้น ภาษีซื้อตามใบกำกับภาษีนั้นก็จะเป็นภาษีซื้อต้องห้าม ไม่สามารถนำไปใช้ในการคำนวณภาษีมูลค่าเพิ่มได้ และถ้าการที่ไม่ได้แจ้งรายการดังกล่าวนั้นมีเจตนาที่จะหลีกเลี่ยงการเสียภาษีอากรก็จะต้องรับผิดตามกฎหมายต่อไป